ตามคาด! FSMART พุ่งสูงสุดในรอบ 6 เดือน
ตามคาด! FSMART ณ.เวลา 10.50 น. ปรับตัวขึ้นสูงสุดอยู่ที่ 16.30 บาท สูงสุดในรอบ 6 เดือน หลังได้สิทธิ์ขายตั๋วบอลโลก 2018 รอบคัดเลือกโซนเอเชียผ่านตู้ "บุญเติม"

16 มิ.ย. 2559

ผู้สื่อข่าวรายงานว่า หุ้นบริษัท ฟอร์ท สมาร์ท เซอร์วิส จำกัด (มหาชน) หรือ FSMART ราคาวิ่งขึ้น 4.55% มาอยู่ที่ 16.10 บาท เพิ่มขึ้น 0.70 บาท มูลค่าซื้อขาย 194.20 ล้านบาท เมื่อเวลา 10.50 น. โดยเปิดตลาดที่ 15.60 บาท ราคาปรับตัวขึ้นสูงสุดที่ 16.30 บาท ซึ่งเป็นระดับสูงสุดนับตั้งแต่เข้าซื้อขายในตลาดหลักทรัพย์เอ็ม เอ ไอ (mai) เมื่อเดือนต.ค.57 ขณะที่ระหว่างวันราคาปรับตัวลงต่ำสุดที่ 15.60 บาท
โดยเช้านี้มีรายการบิ๊กล็อต FSMART 2 รายการ จำนวน 2 ล้านหุ้น มูลค่าซื้อขาย 31 ล้านบาท เทรดในราคาเฉลี่ยหุ้นละ 15.50 บาท 
ทั้งนี้ ก่อนหน้านี้สมาคมกีฬาฟุตบอลแห่งประเทศไทย ในพระบรมราชูปถัมภ์ ประกาศเว็บไซต์ว่า คณะกรรมการสมาคมฯ คัดเลือกให้ บมจ.ฟอร์ท สมาร์ท เซอร์วิส (FSMART) เป็นผู้ดำเนินการจำหน่ายตั๋วเข้าชมการแข่งขันฟุตบอลโลก 2018 รอบคัดเลือก 12 ทีมสุดท้าย โซนเอเชีย ที่จะมีขึ้นในวันที่ 1 ก.ย.59 – 5 ก.ย.60 เนื่องจากมีแผนงานการจัดจำหน่ายตั๋วที่เป็นธรรม มีประสิทธิภาพสูงสุด แฟนบอลสามารถซื้อตั๋วได้อย่างสะดวกและทั่วถึง นอกจากนี้ยังเสนอผลตอบแทนให้กับสมาคมกีฬาฟุตบอลฯสูงสุด
          